b'\n_START_ARTICLE_\nSilfida\n_START_PARAGRAPH_\nSilfida (fr. La Sylphide) je romanti\xc4\x8dni balet v \xc5\xa1tirih dejanjih. Libreto je po zgodbi Charlesa Nodierja Trilby ou Le Lutin d\xe2\x80\x99Argail spisal francoski operni pevec Adolphe Nourrit._NEWLINE_Najbolj poznana razli\xc4\x8dica baleta je na glasbo skladatelja Hermana Severina L\xc3\xb8venskiolda in s koreografijo Augusta Bournonvilla._NEWLINE_Prva slovenska premiera baleta Silfida je bila 19. decembra 1975 v Operi in baletu Slovenskega narodnega gledali\xc5\xa1\xc4\x8da Maribor, do\xc5\xbeivela je 18 ponovitev. To je bila hkrati prva premiera baleta Silfida na podro\xc4\x8dju nekdanje Jugoslavije. Zadnja premiera baleta Silfida je bila 8. marca 2011 na odru Cankarjevega doma v izvedbi SNG Opere iz Ljubljane.\n_START_SECTION_\nPrva, izvirna razli\xc4\x8dica\n_START_PARAGRAPH_\nPrva premiera baleta je bila 12. marca 1832 v pari\xc5\xa1ki operi, in sicer z glasbo Jeana Schneitzhoefferja in v koreografiji Filippa Taglionia, ki je balet koreografiral za svojo h\xc4\x8der, znamenito balerino Marie Taglioni. Koreografija se do danes ni ohanila.\n_START_SECTION_\nDruga razli\xc4\x8dica\n_START_PARAGRAPH_\nPremiera druge baletne verzije, t. i. Bournonvillove razli\xc4\x8dice na glasbo Hermana Severina Loevenskiolda pa je bila 28. novembra 1836 v Kopenhagnu. \xc5\xbde ob svojem nastanku je zasen\xc4\x8dila izvirno verzijo in se tako uvrstila med temelje baletne zakladnice. Ta verzija velja danes za enega prvih ve\xc4\x8djih romanti\xc4\x8dnih baletov.\n_START_SECTION_\nOstale razli\xc4\x8dice\n_START_PARAGRAPH_\nZnana je tudi koreografija Mariusa Petipaja na glasbo skladatelja Riccarda Driga iz leta 1892._NEWLINE_\xc5\xbde leta 1834 je angle\xc5\xa1ki skladatelj John Barnett napisal opero v dveh dejanjih The Mountain Sylph, ki temelji na zgoraj omenjeni Nodierjevi zgodbi.'